Helga Moos (V), 2000-05-05:
I Venstre er vi ligesom hr. Frank Dahlgaard optaget af spørgsmålet om, hvorvidt den undervisning, skolerne tilbyder vores børn, har en tilstrækkelig kvalitet, også når det gælder de kulturbærende fag.
I øjeblikket ligger der en pulje på 350 mio. kr., der med fornuft skal anvendes i folkeskolen.
Venstre vil arbejde for, at midlerne fra puljen kan anvendes til at styrke det faglige niveau i skolen.
Det er dansk, og for os er det også matematik, der trænger til et løft, men vi ser gerne, at også historie og de øvrige kulturbærende fag får en højere prioritet.
I et skolesystem som det danske, hvor undervisningen er differentieret, og hvor en del er projektorienteret, er det en opgave at få indpasset de kulturbærende fag, så de får tilstrækkelig tyngde i undervisningen.
Med flere dansktimer vil en lærer f.eks. med fordel kunne inddrage historiske tekster eller relevante tekster i forhold til de emner, klassen har i geografi eller kristendomsundervisning.
I en velfungerende skole
vil flere dansktimer således sagtens kunne medvirke til at styrke også de øvrige kulturbærende fag.
I Venstre er vi opmærksomme på, at grundviden i disse kulturbærende fag kun giver mening, hvis denne basale viden sættes ind i en større sammenhæng.
Med den igangværende IT-revolution vil de unge blive mødt med helt nye krav til sproglige færdigheder, omstillingsevne og generelle menneskelige kvalifikationer som samarbejdsevne og idérigdom.
Venstre har været medinitiativtager til at fremme undervisningsformer, der træner eleverne selvstændighed, initiativ og gåpåmod, så de i højere grad kan udvikle evnen til iværksætteri, innovation og et arbejdsliv stykket sammen af mange enkeltstående opgaver.
Hvis de unge skal klare sig i en fremtid, kan vi ikke orientere os mod en fortid, og derfor må projektarbejde og tværfaglighed indgå, men så er det lærernes opgave et lade de stillede udfordringer indgå i en helhed, så den information, de unge modtager, ikke fremstår fragmenteret.
Så det kan være et af de problemer, som vi kan læse i undersøgelserne, og så må vi jo have fat i tingene.
I folkeskolen er det fastlagt, at kommunalbestyrelsen har det overordnede ansvar for det kommunale skolevæsen, og ansvaret for undervisningens kvalitet er placeret på den enkelte skole, men vi skal naturligvis være opmærksomme på, om de rammer, vi udstikker for kommunerne, er så vide, at kvaliteten, især når det gælder skolens centrale kundskabs- og færdighedsområder, kan opretholdes. Hr. Frank Dahlgaard ved naturligvis, at Venstre er forligspart i folkeskoleforliget.
Når vi vælger ikke at stemme for det forslag til vedtagelse, som hr. Frank Dahlgaard har fremsat, handler det altså ikke om, at vi lægger afstand til de kulturbærende fag som historie, geografi, dansk og kristendomskundskab, men vi mener, at det er uhensigtsmæssigt at lave langsigtet politik for folkeskolen på baggrund af delelementer vedtaget i lidt tilfældig rækkefølge.
Når vi i fremtiden former nye tiltag, vil vi være de første til at holde fast i de intentioner om styrkelse af de unges kulturbærende kundskaber, som ligger i hr. Frank Dahlgaards initiativ, men fordi vi prioriterer helhed og delelementer, vælger vi altså at sige nej til det fremsatte forslag til vedtagelse, men vi sætter pris på initiativet, der er taget.